b'\n_START_ARTICLE_\nElon Musk\n_START_SECTION_\nTidlig barndom\n_START_PARAGRAPH_\nMusk blev f\xc3\xb8dt den 28. juni 1971 i Pretoria, Gauteng, Sydafrika, som s\xc3\xb8n af Maye (f\xc3\xb8dt Haldeman), en model og di\xc3\xa6tist fra Regina, Saskatchewan, Canada, og Errol Musk, en sydafrikansk elektroingeni\xc3\xb8r og pilot. Han har en lillebror, som hedder Kimbal (f\xc3\xb8dt 1972), og en lilles\xc3\xb8ster, som hedder Tosca (f\xc3\xb8dt 1974). Hans farmor var britisk og af Pennsylvania Dutch-herkomst. Efter hans for\xc3\xa6ldre blev skilt i 1980, boede Musk oftest med sin far i Pretorias forst\xc3\xa6der._NEWLINE__NEWLINE_Gennem barndommen var han en ih\xc3\xa6rdig l\xc3\xa6ser. Da han var 10 \xc3\xa5r blev han interesseret i computere og arbejdede p\xc3\xa5 en Commodore VIC-20. Han l\xc3\xa6rte sig selv computerprogrammering, og da han var 12 \xc3\xa5r gammel solgte han kildeteksten til et BASIC-baseret videospil, Blastar, til bladet PC and Office Technology for omkring 500 amerikanske dollar. En browserbaseret version af spillet er tilg\xc3\xa6ngelig online._NEWLINE_Musk blev mobbet meget gennem sin barndom, og han blev en gang indlagt efter en gruppe drenge havde smidt ham ned ad en trappe og derefter banket ham indtil han besvimede._NEWLINE_Musk gik p\xc3\xa5 den engelsktalende privatskole Waterkloof House Preparatory School og dimitterede senere fra Pretoria Boys High School. Musk flyttede til Canada i juni 1989, lige f\xc3\xb8r sin 18 \xc3\xa5rs f\xc3\xb8dselsdag, efter at han fik sit canadiske borgerskab gennem sin canadiskf\xc3\xb8dte mor.\n_START_SECTION_\nUddannelse\n_START_PARAGRAPH_\nI en alder af 19 \xc3\xa5r blev Musk optaget p\xc3\xa5 Queen\'s University i Kingston, Ontario. Han skiftede i 1992, efter at have brugt to \xc3\xa5r ved Queen\'s University, til University of Pennsylvania, hvor han i en alder af 24 \xc3\xa5r blev bachelor i fysik ved Penn\'s College of Arts and Sciences og bachelor i \xc3\xb8konomi ved Wharton School of the University of Pennsylvania. Mens han var ved University of Pennsylvania, k\xc3\xb8bte Musk og en anden studerende, Adeo Ressi, en 10-v\xc3\xa6relses studenterforening og brugte det som en uofficiel natklub. I 1995, da han var 24 \xc3\xa5r, flyttede Musk til Californien for at p\xc3\xa5begynde en ph.d. i anvendt fysik ved Stanford University, men forlod programmet efter to dage for at forf\xc3\xb8lge sin iv\xc3\xa6rks\xc3\xa6ttertrang i omr\xc3\xa5der som internet, vedvarende energi og det ydre rum. I 2002 blev han amerikansk statsborger.\n_START_SECTION_\nZip2\n_START_PARAGRAPH_\nI 1995 startede Musk og hans bror, Kimbal, Zip2, et webbaseret softwarefirma, med hj\xc3\xa6lp af 28,000 USD fra deres far, Errol Musk. Firmaet udviklede og markedsf\xc3\xb8rte en "byguide" til forlagsindustrien. Musk opn\xc3\xa5ede kontrakter med The New York Times og Chicago Tribune og overtalte bestyrelsen i Zip2 til at opgive planerne om en fusion med et firma kaldet CitySearch. Musk \xc3\xb8nskede at blive administrerende direkt\xc3\xb8r for Zip2, men bestyrelsen ville ikke tillade det. I februar 1999 erhvervede Compaq Zip2 for 307 millioner amerikanske dollars i kontanter og 34 millioner dollars i aktieoptioner. Musk fik 22\xc2\xa0millioner dollars, svarende til 7\xc2\xa0%, fra salget.\n_START_SECTION_\nX.com og PayPal\n_START_PARAGRAPH_\nI marts 1999 var Musk medstifter af X.com, et online finansielt service- og e-mailbetalingsselskab, med 10\xc2\xa0millioner USD fra salget af Zip2. Et \xc3\xa5r senere fusionerede selskabet med Confinity, som havde en pengeoverf\xc3\xb8rselsservice kaldet PayPal. Det fusionerede firma fokuserede p\xc3\xa5 PayPal-tjenesten og blev omd\xc3\xb8bt til PayPal i 2001. PayPals tidlige v\xc3\xa6kst var hovedsageligt drevet af en stor marketingkampagne, hvor nye kunder blev hvervet, n\xc3\xa5r de modtog penge gennem servicen. Musk blev senere afsat fra sin rolle som administrerende direkt\xc3\xb8r p\xc3\xa5 grund af uenigheder om den fremtidige arkitektur af PayPal, som skulle bygges p\xc3\xa5 Microsoft Windows. I oktober 2002 blev PayPal k\xc3\xb8bt af eBay for 1,5\xc2\xa0milliarder USD i aktier, af hvilke Musk fik 165\xc2\xa0millioner USD. F\xc3\xb8r salget ejede Musk, som firmaets st\xc3\xb8rste aktion\xc3\xa6r, 11,7% af PayPals aktier.\n_START_SECTION_\nSpaceX\n_START_PARAGRAPH_\nI 2001 udviklede Musk rumprojektet "Mars Oasis", med det form\xc3\xa5l at sende et lille eksperimentelt drivhus til Mars. Drivhuset skulle v\xc3\xa6re forberedt, s\xc3\xa5 planter ville p\xc3\xa5begynde spiringen efter landingen. De gr\xc3\xb8nne v\xc3\xa6kster, som nu ville vokse og d\xc3\xb8 p\xc3\xa5 en fremmed planet, skulle v\xc3\xa6kke offentlighedens slumrende interesse for bemandet rumforskning. I oktober 2001, rejste Musk til Moskva med Jim Cantrell, og Adeo Ressi (hans bedste ven fra college), for at k\xc3\xb8be et istandsat ICBMs (Dnepr-1) der kunne sende drivhuset i rummet. Gruppen m\xc3\xb8dtes med firmaer s\xc3\xa5som NPO Lavochkin og Kosmotras, men Musk blev, if\xc3\xb8lge Cantrell, set som en nybegynder, og blev derfor spyttet p\xc3\xa5 af en af de russiske ledende designere, og gruppen vendte tilbage til USA med tomme h\xc3\xa6nder. I februar 2002, vendte gruppen tilbage til Rusland for at finde tre ICBMs, og bragte Mike Griffin med sig, som havde arbejdet for CIA\'s venturekapital arm, In-Q-Tel; NASA\'s Jet Propulsion Laboratory; og var i gang med at forlade Orbital Sciences, en producent af satellitter og rumfart\xc3\xb8jer. Gruppen m\xc3\xb8dtes igen med Kosmotras, og blev tilbudt en raket for US$8\xc2\xa0millioner. Det syntes Musk dog var for dyrt, hvilket fik ham til at styrte ud af m\xc3\xb8det. P\xc3\xa5 flyturen hjem fra Moskva inds\xc3\xa5 Musk, at han kunne starte et firma der kunne bygge de prisbillige raketter som han \xc3\xb8nskede og havde brug for. _NEWLINE_Med $100\xc2\xa0millioner af sin egen formue startede Musk Space Exploration Technologies, eller SpaceX, i juni 2002. Musk er administrerende direkt\xc3\xb8r og teknisk direkt\xc3\xb8r (CTO) for firmaet, som er baseret i Californien. SpaceX udvikler og konstruerer l\xc3\xb8ftefart\xc3\xb8jer til brug i rummet, med fokus p\xc3\xa5 at h\xc3\xa6ve raketteknologiens niveau. Firmaets to f\xc3\xb8rste l\xc3\xb8ftefart\xc3\xb8jer er Falcon 1- og Falcon 9-raketterne (en hilsen til Star Wars\' Millennium Falcon), og dets f\xc3\xb8rste rumfart\xc3\xb8j er Dragon (en hilsen til sangen Puff, the Magic Dragon). I syv \xc3\xa5r designede SpaceX familien af Falcon-l\xc3\xb8ftefart\xc3\xb8jerne og Dragon MP-rumfart\xc3\xb8jer, og i september 2009 blev SpaceX\'s Falcon 1-raket det f\xc3\xb8rste privatfinansierede fart\xc3\xb8j med flydende br\xc3\xa6ndstof, der placerede en satellit i kredsl\xc3\xb8b om Jorden._NEWLINE_Musks m\xc3\xa5l er at reducere prisen p\xc3\xa5 bemandet rumrejse med en faktor 10. I et interview i 2011 sagde han, at han h\xc3\xa5bede p\xc3\xa5 at sende mennesker til Mars\' overflade ti til tyve \xc3\xa5r ude i fremtiden. I Ashlee Vance\'s biografi om Musk afsl\xc3\xb8rer Musk, at han \xc3\xb8nsker en koloni p\xc3\xa5 Mars i 2040 med en befolkning p\xc3\xa5 80.000.\n_START_SECTION_\nTesla Motors\n_START_PARAGRAPH_\nTesla Motors blev grundlagt i juli 2003 af Martin Eberhard og Marc Tarpenning, som finansierede firmaet i starten. Begge m\xc3\xa6nd spillede aktive roller i firmaets tidlige udvikling, inden Elon Musk blev involveret. _NEWLINE__NEWLINE_Efter finanskrisen i 2008 overtog Musk ledelsen af virksomheden som administrerende direkt\xc3\xb8r og produktudviklingsarkitekt, stillinger som han stadig har i dag. Tesla Motors byggede f\xc3\xb8rst en elektrisk sportsbil, Tesla Roadster, som solgtes i 2,500 eksemplarer i 31 lande. Tesla begyndte levering af deres fired\xc3\xb8rs sedan Model\xc2\xa0S den 22. juni 2012. Firmaet afsl\xc3\xb8rede deres tredje produkt, Model X, rettet mod SUV/minivan-markedet, den 9. februar 2012. Model X blev dog f\xc3\xb8rst lanceret i september 2015. Ud over deres egne biler s\xc3\xa6lger Tesla ogs\xc3\xa5 elektriske drivlinjesystemer til Daimler til deres Smart EV, Mercedes B-Class Electric Drive og Mercedes A Class, og til Toyotas RAV4 EV. Musk var i stand til at g\xc3\xb8re begge firmaer til langtidsinvestorer i Tesla.\n_START_SECTION_\nSolarCity\n_START_PARAGRAPH_\nMusk fastsatte det oprindelige koncept og finansiel kapital for SolarCity, som derefter blev medstiftet i 2006 af hans f\xc3\xa6tre Lyndon og Peter Rive. Musk er stadigv\xc3\xa6k den st\xc3\xb8rste aktion\xc3\xa6r. SolarCity er nu den n\xc3\xa6stst\xc3\xb8rste udbyder af solcelleanl\xc3\xa6g i USA._NEWLINE_Den underliggende motivation for at starte b\xc3\xa5de SolarCity og Tesla er at k\xc3\xa6mpe mod den globale opvarming. I 2012 annoncerede Musk at SolarCity og Tesla Motors samarbejder om at bruge de elektriske bilers batterier til at udj\xc3\xa6vne virkningen af solenergi p\xc3\xa5 elnettet, med et projekt der gik i drift i 2013.\n_START_SECTION_\nOpenAI\n_START_PARAGRAPH_\nI december 2015 annoncerede Elon Musk oprettelsen af OpenAI, en almennyttig (nonprofit) virksomhed, der forsker i kunstig intelligens. OpenAI stiler efter at udvikle kunstig intelligens p\xc3\xa5 en m\xc3\xa5de, som er sikker og gavnlig over for menneskeheden. Ved at g\xc3\xb8re kunstig intelligens tilg\xc3\xa6ngelig for alle \xc3\xb8nsker OpenAI at sikre, at virksomheder og regeringer ikke f\xc3\xa5r for meget magt ved anvendelsen af avanceret kunstig intelligens.\n_START_SECTION_\nPolitiske positioner\n_START_PARAGRAPH_\nPolitisk set beskriver Musk sig selv som "half Democrat, half Republican". If\xc3\xb8lge ham selv er han "et sted i midten, socialt venstreorienteret og \xc3\xb8konomisk konservativ" ("somewhere in the middle, socially liberal and fiscally conservative.")\n_START_SECTION_\nNationalisme\n_START_PARAGRAPH_\nMusk beskriver sig selv som amerikansk exceptionalist og nationalist og beskriver sig selv som "kvalmende pro-amerikansk". If\xc3\xb8lge Musk, er USA "[indiskutabelt] det st\xc3\xb8rste land, der nogensinde har eksisteret p\xc3\xa5 jorden", og beskriver det som "den st\xc3\xb8rste kraft for det gode i ethvert land, der nogensinde har v\xc3\xa6ret." Musk mener ligefrem, at der "ikke ville v\xc3\xa6re demokrati i verden, hvis ikke det var for De Forenede Stater", og mener at der var "tre s\xc3\xa6rskilte gange i det 20. \xc3\xa5rhundrede, hvor demokratiet ville v\xc3\xa6re faldet, F\xc3\xb8rste Verdenskrig, Anden Verdenskrig og Den Kolde Krig, hvis ikke det var for USA".\n_START_SECTION_\nLobbyisme og politisk st\xc3\xb8tte\n_START_PARAGRAPH_\nI et interview med Washington Post udmeldte Musk, at han var en "v\xc3\xa6sentlig (men ikke topklasse) donor til Demokraterne, men at han ogs\xc3\xa5 giver meget til Republikanerne". Musk fortsatte: "for at ens stemme kan vil blive h\xc3\xb8rt i Washington, bliver du n\xc3\xb8dt til at give nogle sm\xc3\xa5 bidrag."\n_START_SECTION_\nSk\xc3\xa6bne og religion\n_START_PARAGRAPH_\nDa han blev spurgt om han tror p\xc3\xa5 at  "der er en form for sk\xc3\xa6bne involveret" i menneskehedens overgang til en multi-planetarisk art, ud over "bare fysik", svarede Musk:_NEWLINE_Well, I do. Do I think that there\'s some sort of master intelligence architecting all of this stuff? I think probably not because then you have to say: "Where does the master intelligence come from?" So it sort of begs the question. So I think really you can explain this with the fundamental laws of physics. You know its complex phenomenon from simple elements._NEWLINE_Musk har sagt at han ikke beder eller tilbeder nogen. Han har dog ogs\xc3\xa5 tidligere fortalt at han bad lige f\xc3\xb8r en vigtig Falcon 1-opsendelse og bad "any  entities", som lyttede, om at velsigne opsendelsen. Da han blev spurgt om han troede p\xc3\xa5 at religion og videnskab kunne sameksistere, svarede Musk "sandsynligvis ikke".\n_START_SECTION_\nPersonligt liv\n_START_PARAGRAPH_\nMusk ejede en McLaren F1-superbil, som han k\xc3\xb8rte galt i og totalskadede, inden han havde f\xc3\xa5et den forsikret. Han har tidligere ejet et tjekkisk fremstillet jettr\xc3\xa6nefly Aero L-39. Han har ejet en 1994-model af jetflyet Dassault Falcon 900 (N900SX), som blev brugt i 2005-filmen Thank You for Smoking, hvor Musk havde en g\xc3\xa6steoptr\xc3\xa6den som pilot i sit fly, hvor han \xc3\xa5bnede d\xc3\xb8ren for Robert Duvall og eskorterede Aaron Eckhart ombord. Musk ejer Wet Nellie, Lotus Esprit\'en fra James Bond-filmen The Spy Who Loved Me. Han planl\xc3\xa6gger at lave den om til en funktionel bil-ub\xc3\xa5d som i filmen.'